**„Evernord“ išvystė „Smilgos“ poilsio namus Juodkrantėje su 39 % grąža investuotojams**

„Evernord“ užbaigė vieną sėkmingiausių savo vystytų nekilnojamojo turto projektų – Juodkrantėje. „Smilgos“ poisio namai buvo konvertuoti į 33 poilsio patalpas / butus ir sėkmingai parduoti. Investuotojams projektas, kurio įgyvendinimas užtruko vos kiek daugiau nei metus, atnešė įspūdingą, net 39 % grąžą.

„Evernord“ investuotojų valdoma įmonė projekto ėmėsi 2020-ųjų pabaigoje, COVID-19 pandemijos įkarštyje. Nors ir buvo abejojusių idėjos sėkme, „Evernord“ tikina priėmusi teisingą sprendimą – poilsio patalpos buvo išgraibstytos akimirksniu.

Juodkrantėje, Kalno g., esančiame pastate iki tol veikė poilsio namai „Smilga“. Nors „Evernord“ investuotojų valdoma įmonė nusprendė nerenovuoti pastato išorės, viduje jis buvo pakeistas iš esmės: atnaujintos visos santechnikos sistemos, keistas butų išplanavimas, sutvarkyta pastato apdaila, koridoriai. 990 kvadratinių metrų ploto pastate buvo įrengti 33 nedidelės poilsio patalpos-butai, iš kurių šeši išsidėstę per du aukštus.

Į šį projektą investavę asmenys didele grąža džiaugėsi praėjus vos daugiau nei metams nuo vykdymo pradžios. Tiesa, „Evernord“ pastebi, kad pirminis vykdymo planas buvo dveji metai, tačiau, nepaisant taikomų COVID-19 ribojimų, nuolat dėl karantino atkrentančių statybų darbuotojų ir sudėtingo medžiagų tiekimo, įmonei pavyko projektą įgyvendinti beveik dvigubai greičiau.

Tarp pirkėjų buvo ir esami „Evernord“ klientai, įmonė atskleidžia, kad, kaip jie ir tikėjosi, būstus žmonės pirko ne tik sau, bet ir investicijai – tuo metu, kai Juodkrantėje nesiilsi patys, jie būstus nuomoja.

„Mes šia idėja tikėjome nuo pat pradžių, tad džiaugiamės tokia jos sėkme. Tada, kai pradėjome šio projekto vykdymą, dar net nebuvo COVID-19 vakcinos, tvyrojo daug neaiškumų. Tačiau mes pastebėjome, kad dėl pandemijos ribojimų žmonės dažniau renkasi atostogas Lietuvos pajūryje, o nekilnojamas turtas čia po truputį darosi vis aktualesnis. Pasinaudoję šia įžvalga, ėmėmės „Smilgos“ projekto, kuris tapo vienu sėkmingiausių mūsų portfelyje,“ – sako Jolanta Jurga, „Evernord“ įkūrėja ir „Smilgos“ projekto autorė.

Šis Juodkrantėje išvystytas projektas – ne vienintelis toks „Evernord“ profilyje. Tokiu pačiu principu įmonė įvykdė projektus Nidoje, Taikos gatvėje, taip pat Vilniuje, Subačiaus, Stiklių ir Tauro gatvėse. Šiuo metu „Evernord“ vykdo panašaus tipo projektą Subačiaus gatvėje Vilniuje, o Rygos senamiestyje įmonės valdomas fondas vysto biurų pastatą.